哀馬
作者：梅堯臣
朝代：宋

paragraphs: 瘠彼單于馬，贈我信都侯。
信都惡頑惡，不使服車輈。
我從南土歸，涉河假扁舟。
將趨未央朝，無乘誰可求。
信都固朋義，百乏能以周。
遺此燕山駿，買韉安轡頭。
朝斬一束芻，夕煑一盎麰。
漸平崢嶸骨，幸騎歷冬秋。
自春鎖禮闈，既出被輕囚。
飽秣不復駕，狂躍如生虬。
更番一老卒，湔刷常預愁。
前欲往城東，始跨人立侔。
首落而尾擲，衰軀幾墜投。
邇者將贖金，行當謁冕旒。
私呼貴鄰兵，言調變馴柔。
晨往及暮還，踣地氣不收。
彼兵隸天廐，國馬皆仰騶。
其能量馬力，國馬安得稠。
以吾窮使然，爾能亦可羞。